ได้ยินชื่อมานาน วันนี้ได้มากินกับเพื่อนๆ ในวงดนตรีของบริษัทเกือบ 20 ชีวิตครับ

ร้านอยู่ชั้น 7 ถ้าหันหน้าเข้าบู๊ทขายตั๋วหนังก็ให้มองไปทางขวาจะเห็นร้านน้อยใหญ่ขนาบซ้ายขวา เดินไปไม่เกิน 50 เมตร จะเห็นร้านโมโม่จะอยู่ด้านขวาเป็นร้านแรกๆ เลย

พวกผมเปิดห้อง VIP สองห้องติดกัน แล้วก็ตกลงใจสั่งบุฟเฟ่ต์เมนู 529 บาท พนักงานที่นี่พูดไทยไม่ค่อยชัดเท่าไหร่ ตอนเขาพูดอะไรมาเลยต้องขอให้พูดซ้ำอยู่หลายหนเหมือนกัน

สั่งอาหารเสร็จแล้วพวกเราก็มีหน้าที่ไปตักพวกผักและเครื่องดื่มมาบริการตัวเอง

ส่วนตรงนี้ผมว่าเขาทำแคบไปหน่อย มันเป็นคล้ายๆ "ตรอก" ทางเดินจากประตูร้าน ความกว้างน่าจะไม่ถึง 1 เมตร ก็เลยรู้สึกเบียดเสียดพอสมควร

กลับมานั่งโต๊ะสักพักอาหารก็เริ่มาเสิร์ฟครับ

ที่นี่เค้าเน้นเนื้อวัวกับเนื้อหมูนะครับ ใส่ถาดมาคล้ายๆ กับของ MK แต่เป็นถาดสีดำและใหญ่กว่าสามเท่า

ส่วนไก่ก็มีแต่เป็นไก่ใส่มาในไม้ไผ่ท่อนใหญ่ทีเดียว  

น้ำซุปมีให้เลือกสามแบบ ซุปต้มยำ ซุปธรรมดา และซุปสุกี้สีดำรสเค็มๆ  ผู้รู้ที่ไปกินด้วยกันบอกว่าถ้าต้มในซุปดำแล้ว ไม่ต้องจิ้มซอสอีกเพราะมันจะเค็มไป ให้จิ้มไข่ดิบแทน 

ส่วนซอสก็มีสองแบบครับ ซอสสีน้ำตาลมันๆ กับซอสสีดำเปรี้ยวๆ ส่วนตัวผมชอบซอสแบบแรกมากกว่า ยิ่งใส่พริกลงไปเยอะๆ ยิ่งอร่อย

อิ่มจากของคาวแล้วก็มีของหวานเป็น ไดฟูกุให้เลือกหลายรสมาก ไม่น่าจะต่ำกว่า 6 รส ส่วนไอติมก็มีเช่นกัน ที่ดูจะฮิตเป็นพิเศษคือไอติมงาดำครับ

สรุปก็คือร้านนี้ผมว่ามากินได้เรื่อยๆ นะ คุณภาพโอเค แต่ติดตรงที่แพงไปหน่อย ณ ราคา 529 บาท น่าจะมีอะไรมากกว่านี้ซะหน่อย
